Beirniadaeth Cystadleuaeth 347- Rhyddiaith Bl.10 ac 11 (Ffuglen Greadigol)

Beirniad- Emily Evans

Diolch yn fawr i bob un ymgeisydd am anfon eu gwaith ac am gystadlu yn y gystadleuaeth hon eleni. Derbyniodd y gystadleuaeth 16 ymgais a phleser oedd darllen y gwaith. Thema'r gystadleuaeth oedd 'gwreiddiau' ac mae pob cystadleuydd wedi llwyddo i ddehongli'r testun hwn mewn ffordd unigryw. Ni allaf gwyno am ddiffyg creadigrwydd neu ddychymyg.

Dyma ychydig o eiriau am bob ymgais a dderbyniwyd eleni.

*Swyn*: Dyma ddarn aeddfed sy’n ymdrin â chaethiwed merch ifanc. Mae gan y darn hwn botensial mawr ac mae’r awdur yn deall sut i apelio at y darllenydd. Teimlais fy mod yn cael fy nhywys drwy’r darn ac roedd crefft yr awdur yn fy annog i ymddiried ynddynt ac ymgolli yn y gwaith. Anogaf yr awdur i feddwl ymhellach am strwythur y darn ac i sicrhau bod pob gair yn talu am ei le.

*Woito*: Roedd gan yr awdur hwn syniad gwreiddiol a llwyddasant i roi'r syniad hwnnw ar waith yn dda. Darn oedd hwn wedi ei leoli ar lan yr afon Weito ym Mharc Cenedlaethol Omo yn Ethiopia ac mae’n dilyn cymeriadau o’r enw Geda, Ida, Gambo a Warro wrth iddynt ddod i ddeall pwysigrwydd defnyddio’r iaith Ongota. Dyma awdur sy'n deall hanfodion ffuglen greadigol. Er mwyn datblygu’r gwaith ymhellach, byddai’n dda gweld yr awdur yn arwain y darllenydd drwy’r darn gan ddangos a disgrifio yn hytrach na dweud.

*Lili Wen*: Mae hwn yn ddarn teimladwy y bydd llawer o bobl yn gallu uniaethu ag ef. O safbwynt wyres, mae'r darllenydd yn clywed am yr amser yr anghofiodd ei thad-cu pwy oedd hi oherwydd iddo golli ei gof. Mae'r awdur hwn yn gwybod sut i roi llais cofiadwy i gymeriad er mwyn cyfleu emosiwn. Byddwn wedi hoffi gweld yr awdur yn canolbwyntio mwy ar y mân fanylion a chynnwys disgrifiadau a fyddai’n ychwanegu haenau effeithiol i’r gwaith.

*Glyndŵr*: Dyma lenor naturiol ac aeddfed sydd wedi llwyddo i ysgrifennu darn cofiadwy iawn. O'r darlleniad cyntaf, arhosodd y darn hwn yn y cof. Mae pob gair yn talu am ei le, mae dechrau, canol a diwedd clir i’r darn, ac mae’n amlwg bod y gwaith wedi’i olygu sawl tro. Cymro balch yw’r prif gymeriad ac mae’r darn yn ei ddilyn yn ôl i’w hen fferm sydd bellach wedi’i throi’n dŷ haf/ail gartref. Yn benodol, yr hyn a wnaeth i’r darn hwn sefyll allan oedd y defnydd o ddyfyniadau Saesneg a lwyddodd i ychwanegu effaith i’r gwaith.

*Bryncaredig*; Dyma ddarn emosiynol arall ac mae'r syniad yn un da. O safbwynt gwraig oedrannus sy’n byw mewn cartref gofal, mae’r darllenydd yn clywed am atgofion ei phlentyndod. Er bod y prif gymeriad yn cofio'r dyddiau cynnar, mae hi bellach wedi colli ei chof ac ni allai adnabod ei gŵr. Cryfder y darn hwn yw sut mae’r awdur yn gwahodd y darllenydd i glywed monolog mewnol y prif gymeriad. Teimlaf fod cyfle i’r ysgrifennu fod yn fwy gweledol a disgrifiadol er mwyn tynnu’r darllenydd i mewn ymhellach.

*Robyn*: Cyflwynwyd llên meicro gan Robyn. Parchaf hyder yr awdur wrth gyflwyno ffurf na welir yn aml mewn cystadlaethau ffuglen greadigol ac yn sicr, mae’r thema ‘gwreiddiau’ yn amlwg iawn ym mhob darn. Mae elfennau o’r gwaith yn effeithiol iawn ond byddwn wedi hoffi gweld y darnau yn ffurfio cyfanwaith cryfach.

*Traeth Coch*: Dyma ddarn diddorol sy’n wahanol i bob darn arall y gystadleuaeth. Mae'n rhaid i mi edmygu uchelgais yr awdur i weithredu syniad heriol. Heb amheuaeth, gyda mwy o amser ac eglurder ynghylch dechrau, canol a diwedd y darn, mae ganddo’r potensial i fod yn effeithiol iawn.

*Coeden*: Hoffwn longyfarch *Coeden* ar ysgrifennu cais mwyaf creadigol y gystadleuaeth. Yn y darn, mae'r cerfluniau sydd wedi'u lleoli yn yr ardd yn cynrychioli pob aelod o deulu'r prif gymeriad sydd eisoes wedi marw. Wrth ddarllen, roeddwn yn ysu i ddarganfod beth oedd yn mynd i ddigwydd nesaf ac mae hynny o ganlyniad i grefft a gallu’r awdur. Er hyn, teimlais nad oedd diweddglo’r darn yn cyrraedd yr un safon â gweddill y gwaith. Pe bai’r diweddglo wedi bod yn gryfach, byddwn wedi bod yn fwy na pharod i wobrwyo’r darn hwn. Gyda golygu pellach, bydd y darn hwn yn sicr o blesio beirniaid. Daliwch ati i ysgrifennu!

*Afal*: Mae prif gymeriad y darn hwn yn hiraethu am gartref yng Ngogledd Cymru ar ôl symud i'r Alban i fynd i Brifysgol Caeredin. Yr hyn a ddaeth i’m sylw wrth ddarllen oedd ansawdd yr iaith a gallu’r awdur i fynegi teimladau’r cymeriad yn glir ac yn gryf. Gwerthfawrogaf y neges a adlewyrchir o'r gwaith ond byddwn wedi hoffi gweld plot cryfach er mwyn symud y darn yn ei flaen.

*Rhianedd*: Cyflwynwyd darn gwreiddiol yn trafod arwyddocâd priodi a phriodasau gan *Rhianedd*. Apelia’r darn hwn ataf ac mae’n cynnwys dyfyniadau cofiadwy. Mae’r awdur yn ysgrifennu’n aeddfed. Anogaf yr awdur hwn i ychwanegu haenau at y gwaith er mwyn ei ddyfnhau a chryfhau ei neges.

*Haul:* Dymaddarn sy’n darllen fel cyfanwaith, yn ticio’r blychau i gyd ac yn cwrdd â gofynion ffuglen greadigol. Mae prif gymeriad y darn yn dod o hyd i ddyddiadur ei mam-gu ar ôl i’w mam ofyn iddi gael yr addurniadau Nadolig o’r atig ac wrth ymchwilio’n ddyfnach, mae hi'n sylweddoli ei bod hi'n debycach i'w mam-gu nag oedd hi'n meddwl. Symlrwydd a chynildeb y darn hwn yw ei gryfder sy’n arwain y darllenydd i ymgolli yn y dweud.

*Lleu Llaw Gyffes:* Daeth y darn hwn yn agos iawn at gael ei gynnwys yn y tri uchaf, Dilynwn daith y prif gymeriad ar ôl iddynt gael gwybod eu bod wedi eu mabwysiadu. Mae’r darn yn hawdd i’w ddarllen ac yn un sy’n apelio’n fawr at y darllenydd. Mae’r trobwynt ar ddiwedd y darn yn annisgwyl ac yn effeithiol iawn ac yn sicr, mae’n ddiweddglo a fydd yn aros yn y cof. Daliwch ati i ysgrifennu!

*Haul Heulog*: Yn y darn hwn, esbonia’r awdur fod cenedlaethau'r gorffennol yn byw yng ngwreiddiau'r coed ac yn benodol, fe wnaeth y ddeialog rhwng mam a merch apelio ataf o’r darlleniad cyntaf:

"Wyt ti'n eu clywed, Gwen?" gofynnodd Beca mewn llais meddal.

"Clywed pwy, Mam?" atebodd Gwen, gan ddod yn agosach.

"Y llais o'r rhai a ddaeth o'n blaen. Fy mam… dy Famgu... maen nhw yma, yn y gwreiddiau."

Mae gan yr awdur hwn y ddawn i ysgrifennu ymadroddion effeithiol a phwerus ond teimlaf fod y neges yn cael ei goresbonio ar adegau.

*Elsi*: O'r darlleniad cyntaf, ymgais oedd hon a arhosodd yn y cof. Mae prif gymeriad y darn yn ceisio dygymod â marwolaeth ei hefaill ac mae ei gwreiddiau yn ei thynnu adref ar ôl cyfnod yn Llundain. Mae crefft y darn, yn enwedig y defnydd o frawddegau byrion, yn cynnig cipolwg teimladwy ar feddyliau a theimladau mewnol y cymeriad sy’n llwyddo i gael effaith gref ar y darllenydd.

*Myfanwy:* Dyma ddarn arall a ddaeth yn agos iawn at gael ei gynnwys yn y 3 uchaf ac fe wnes i fwynhau ei ddarllen yn fawr. Mae’r darn yn dilyn cymeriad o’r enw Efa wrth iddi adael ei bro enedigol a dychwelyd flynyddoedd yn ddiweddarach. Mae gan yr awdur hwn y gallu i gyflwyno ansicrwydd mewn ffordd sy’n sbarduno’r darllenydd i ddarllen ymlaen ac adlewyrchir hyn gan y dyfyniad ‘yn y pentref hwn, magwyd Efa. Merch â chalon gref a meddwl chwilfrydig, ond gyda theimlad anesmwyth yn bytheirio yn ei chalon’. Gyda phlot cryfach, bydd gan y darn hwn botensial mawr.

*Gilbert:* Mae naws hiraethus i’r darn hwn wrth i’r darllenydd glywed am blentyndod y cymeriad dan sylw. Mae gan yr awdur y gallu i greu delweddau effeithiol a disgrifiadau cofiadwy. Gydag ychydig o fireinio a golygu, bydd hwn yn ddarn da.

Diolch o galon i bawb a ysgrifennodd a chyflwynodd eu gwaith. Llongyfarchiadau mawr i bob un ohonoch- nid yw'n hawdd cyflwyno'ch gwaith eich hun i dderbyn beirniadaeth. Roedd safon y gystadleuaeth yn uchel iawn a doedd hi ddim yn benderfyniad hawdd dewis y tri sy’n dod i’r brig. Ond dyma fel dwi'n ei weld heddiw.

1af- ELSI

2ail- GLYNDŴR

3ydd- HAUL

Llongyfarchiadau mawr iawn i bawb a daliwch ati i ysgrifennu!